ES toliau siekė tenkinti socialiniu ir ekonominiu požiūriu pažeidžiamų pabėgėlių poreikius įgyvendindama Neatidėliotinos minimalios socialinės apsaugos sistemą. Tai humanitarinė socialinės pagalbos programa, pagal kurią išduodama viena debetinė kortelė, kurią galima naudoti mėnesinėms neribotoms įvairios paskirties išlaidoms grynaisiais pinigais. Nuo 2018 m. vasario mėn. mėnesiniais grynųjų pinigų pervedimais pagal programą naudojosi beveik 1,2 mln. pabėgėlių. Be to, Turkijos Migracijos valdymo generalinis direktoratas, kuriam pagal Priemonę teikta pagalba, patikrino virš vieno milijono sirų, gyvenančių Turkijoje pagal laikinąją apsaugos programą, duomenis. Tokiu būdu Turkija, ES ir jos partneriai gali teikti tikslingesnę paramą asmenims, kuriems reikalinga apsauga.

Nehumanitarinė pagalba skiriama pabėgėlių ilgalaikio pragyvenimo, socialiniams, ekonominiams, sveikatos priežiūros ir švietimo tikslams. Be to, daug padedama pažeidžiamoms grupėms, pavyzdžiui, siekiant apsaugoti moteris ir mergaites nuo seksualinio smurto ir smurto dėl lyties ir sudaryti geresnes sąlygas naudotis lytinės ir reprodukcinės sveikatos priežiūros paslaugomis.

Pagalbos įgyvendinimas priklausys nuo to, ar Turkija griežtai laikysis įsipareigojimų pagal ES ir Turkijos bendrą veiksmų planą ir 2015 m. lapkričio 29 d. bei 2016 m. kovo 18 d. ES ir Turkijos pareiškimus.

ES ir toliau siekė sudaryti geresnes sąlygas pabėgėliams naudotis formaliojo švietimo paslaugomis šalindama kliūtis ir suteikdama galimybę riziką patiriantiems vaikams lankyti mokyklą. 2017 m. sukurta Sąlyginio pinigų pervedimo švietimui programa, kuri yra didžiausia kada nors ES finansuota švietimo ekstremaliųjų situacijų atvejais programa. Nuo 2018 m. vasario mėn. pagal Sąlyginio pinigų pervedimo švietimui programą virš 266 000 vaikų, lankančių mokyklą, šeimos gavo finansinę paramą. Be to, vidutiniškai 6 683 vaikams per mėnesį skirta parama naudotis mokyklinio transporto paslaugomis, o 3 487 pabėgėlių vaikai dalyvavo neformaliojo švietimo veikloje. Tokia veikla apima neformaliojo švietimo kursus turkų ir (arba) arabų kalba, mokymosi namie veiklą ir namų darbų klubus. Tokiomis programomis bus užtikrinta, kad vaikams būtų lengviau patekti į jų amžiui tinkamą formaliojo švietimo sistemos lygį.

Sveikata

ES daugiausia dėmesio skyrė tam, kad būtų šalinamos kliūtys teikti pirminės sveikatos priežiūros paslaugas, taip pat kad būtų teikiamos paslaugos, kurių konkrečiai reikia pabėgėliams ir kitiems asmenims, kurių padėtis kelia susirūpinimą. Provincijose, kuriose yra daugiausia pabėgėlių, jiems iš viso suteikta 311 447 pirminės sveikatos priežiūros konsultacijos. Be to, laikotarpiu nuo 2017 m. sausio mėn. iki gruodžio mėn. pabaigos 17 913 nėščių moterų pasinaudojo priežiūros iki ir po gimdymo paslaugomis, 4 912 pabėgėlių suteikta psichikos sveikatos ir psichologinės bei socialinės pagalbos paslaugų, o 5 228 pabėgėliams suteikta pooperacinės priežiūros ir reabilitacijos paslaugų.

4.2. Nehumanitarinė pagalba

Pagal Priemonės nehumanitarinės pagalbos komponentą skirta 1,611 mlrd. EUR, sudarytos sutartys dėl visų 27 projektų ir išmokėta 747 mln. EUR.

Dėl savivaldos infrastruktūros, visų pirma susirūpinimą keliančių klausimų dėl kredito ir paskolų elementų įtraukimo, vykdant programavimą ir sudarant sutartis kilo tam tikrų problemų. Atsižvelgiant į tai, kad numatyti projektai nebuvo atsakingai parengti, galiausiai pagal Priemonę negalėjo būti skirta paramos savivaldos infrastruktūrai. Todėl specialioji priemonė, kuri buvo priimta 2016 m. liepos mėn., 2017 m. buvo iš dalies pakeista du kartus. Pakeitimai, kuriems pritarė Pasirengimo narystei pagalbos priemonės komitetas, parengti laikantis tokių pačių principų, kaip ir rengiant specialiąją priemonę.

Be to, kadangi grąžinama mažiau asmenų, nei tikėtasi, specialioji grąžinimo priemonė, priimta 2016 m. balandžio mėn., taip pat iš dalies pakeista siekiant pagerinti Turkijos migracijos valdymo generalinio direktorato pajėgumą (visų pirma susijusį su žmogiškaisiais ištekliais ir infrastruktūra) valdyti, priimti ir apgyvendinti migrantus ir sugrąžintus asmenis. Bendrosios priemonės taikymo sritis išplėsta įtraukiant visus iš ES grąžinamus migrantus.

Be šių lėšų, kurios tiesiogiai valdomos pagal Pasirengimo narystei pagalbos priemonę, pagal Priemonės nehumanitarinės pagalbos komponentą įgyvendinant 15 projektų ES regioninio patikos fondo, sukurto reaguojant į krizę Sirijoje, lėšomis remiamos įvairios principu „iš apačios į viršų“ pagrįstos priemones, kurių bendras biudžetas yra 293 mln. EUR.

Lėšų paskirstymas pagal prioritetines sritis, išskyrus humanitarinę pagalbą:

Kadangi dauguma sutarčių sudaryta 2017 m. pabaigoje, dauguma projektų pradėti įgyvendinti tik 2018 m. Tačiau kai kurie projektai jau padarė didelį poveikį vietoje.

Švietimas

Kad nebūtų prarasta jaunų žmonių karta, ES remia visas švietimo sistemos grandis – nuo ikimokyklinio ugdymo iki aukštojo mokslo.

Pagrindinis pagal Priemonę švietimo srityje teikiamos paramos ramstis yra projektas „Sirų vaikų integracijos į Turkijos švietimo sistemą skatinimas“ (angl. k. PICTES), kuriam Turkijos nacionalinio švietimo ministerija skyrė tiesioginę 300 mln. EUR dotaciją, kad būtų skatinama sirų vaikų integracija į Turkijos švietimo sistemą. Pagal šį projektą nuo 2017 m. spalio 31 d. 312 151 vaikas dalyvavo turkų kalbos mokymo kursuose, kuriuos vedė pagal projektą įdarbinti 5 486 turkų kalbos mokytojai. Taip pat įdarbinti 93 arabų kalbos mokytojai ir 489 konsultantai. 10 085 mokyklos nelankantys sirų vaikai galėjo užpildyti atsiradusias mokslo spragas, kad jiems būtų lengviau grįžti į mokyklą, 43 388 mokiniai lanko papildomus pagalbinius kursus, o 32 351 mokinys naudojasi mokyklos transporto paslaugomis. Pradėta dalyti kanceliarines priemones ir vadovėlius 500 000 mokinių. Taip pat siekiama remti Turkijos nacionalinę švietimo ministeriją ir stiprinti jos įgyvendinimo ir valdymo pajėgumus.

Pagal Priemonę finansuojama švietimo veikla: pagal humanitarinę Priemonės kryptį vykdoma Sąlyginio pinigų pervedimo švietimui programa ir švietimo ekstremaliųjų situacijų atvejais programa, o pagal nehumanitarinę kryptį nevyriausybinės organizacijos ir Jungtinių Tautų agentūros papildo projektą „Sirų vaikų integracijos į Turkijos švietimo sistemą skatinimas“. Ypatingas dėmesys skiriamas psichologinei ir socialinei paramai ir socialinės sanglaudos programoms. Pavyzdžiui, Jungtinių Tautų Vaikų fondas jau įgyvendina tokias programas, kurios naudingos per 35 000 vaikų, paauglių ir jaunuolių.

Siekiant pabėgėliams suteikti galimybę naudotis aukštojo mokslo paslaugomis, 332 studentams pagal tris projektus skirtos universitetų stipendijos ir 2018–2019 akademiniais metais planuojama didinti remiamų studentų skaičių.

Pagal Priemonę prioritetinėje švietimo srityje vykdomos trumpalaikės, vidutinės trukmės ir ilgalaikės intervencijos. Kreditanstalt für Wiederaufbau ir Pasaulio banko lėšomis statomos ir įrengiamos 125 tradicinės statybos mokyklos ir 50 mokyklų surenkamuose pastatuose, kuriose kasmet galėtų mokytis 124 000 pabėgėlių vaikų. Pradėti pirmųjų mokyklų statybos darbai.